मुंबई- देशभर में अलग-अलग बैंकों के करीब 30 लाख डेबिट कार्ड्स में सेंध की आशंका जाहिर की जा रही है। माना जा रहा है कि डेबिट कार्ड्स के डीटेल्स और पिन नंबर चोरी हो गए हैं। इससे ग्राहकों की चिंता बढ़ गई है। ये कार्ड्स ऐसे एटीएम पर इस्तेमाल किए गए हैं जहां से मालवेयर के जरिए सूचनाएं चोरी की गई हैं। जानकारों के मुताबिक देश के वित्तीय आंकड़ों की सुरक्षा में यह अब तक की सबसे बड़ी सेंधमारी है। बताया जा रहा है कि एसबीआई, एचडीएफसी, आईसीआईसीआई बैंक, यस बैंक और ऐक्सिस बैंक इसके सबसे बड़े शिकार बने हैं।